Seurakunnan työntekijä ja viranhaltija, jota ei aseteta virkaan, voidaan siunata tehtävään. Tehtävään siunaamisen toimittaa kirkkoherra, joka kutsuu avustajat. Siunaamista ei toimiteta niille, jotka siirtyvät välittömästi papiksi vihkimisen tai diakonian virkaan vihkimisen jälkeen seurakuntaan.

Seurakuntapastoria, lehtoria, kanttoria, diakonian viranhaltijaa ja nuorisotyönohjaajaa tehtävään siunattaessa voidaan soveltaa kappalaisen virkaan asettamisen kaavan kohtaa 17 (lupaukset).

Osanottajat tulevat kirkkoon ristikulkueena. Ensimmäisinä saapuvat ristinkantaja ja kynttilänkantajat, viimeisenä tulee liturgi. Siunattavilla voi olla yllään alba (ja stola).

Tämän kaavan aineistoa voidaan käyttää soveltaen seurakunnan vapaaehtoistyöntekijöitä ja luottamushenkilöitä tehtävään siunattaessa.

I Johdanto

\*1. Alkuvirsi

Virsi 111, 443 tai jokin kirkkovuoden ajankohdan mukaisista alkuvirsistä. Virren sijasta voi olla psalmi, kuorolaulu tai soitinmusiikkia.

Alkumusiikin aikana ristikulkue saapuu kuoriin.

2. Alkusiunaus

Siunaus ja vuorotervehdys voidaan laulaa tai lausua.

Siunaus

Sävelmäsarjat 1–3:



0101alku



0102amen

Vuorotervehdys

Sävelmäsarjat 1–3:



0103vuor



0104vuor

TAI

Siunaus

Sävelmäsarja 4:



0401alku



0402amen

Vuorotervehdys

Sävelmäsarja 4:



0403vuor



0404vuor

3. Johdantosanat ja siunattavien esittely

Johdantosanat

Liturgi laatii johdantosanat itse tai käyttää seuraavaa:

**L** Rakkaat kristityt. Kristillinen seurakunta on Jumalan kansa ja Kristuksen ruumis. Se on elävistä kivistä rakennettu temppeli, jonka kulmakivenä on itse Kristus Jeesus. Kasteessa meidät kutsuttiin Jumalan palvelijoiksi. Saimme tehtäväksi viedä evankeliumin kaikille kansoille ja ylistää Jumalan suuria tekoja.

Koska me kristityt olemme Kristuksen ruumiin jäseniä, me tarvitsemme toisiamme ja olemme toisiamme varten. Pyhä Henki on antanut meille erilaisia lahjoja, jotta palvelisimme niillä Jumalaa ja lähimmäisiämme.

Siunattavien esittely

Viranhaltijoita ja työntekijöitä siunattaessa.

**L** Tänään seurakuntamme ottaa vastaan uuden – –. Seurakunta on kutsunut hänet palvelukseensa ja hän on saanut tehtäväänsä valtuutuksen.

Luetaan viranhaltijan tai työntekijän saama valtakirja tai seurakunnan toimielimen päätös.

Vapaaehtoistyöntekijöitä siunattaessa.

**L** NN, NN... ovat ottaneet vastaan vapaaehtoisen vastuunkantajan tehtävän seurakunnassamme. Rukoilemme, että Jumala antaisi heille tähän tehtävään siunauksensa.

Luottamushenkilöitä siunattaessa.

**L** Luottamushenkilöille on uskottu erityinen vastuu seurakunnan toiminnasta ja hallinnosta. Tänään otamme vastaan ne, jotka ovat saaneet tämän luottamustehtävän seurakunnassamme. Rukoilemme, että Jumala antaisi heille tähän tehtävään siunauksensa.

4. Yhteinen rippi

Kehotussanat

Kehotussanat voivat olla myös vapaamuotoiset.

Olemme tässä juhlassa Jumalan kasvojen edessä. Jumala on pyhä, me olemme syntisiä. Hän on kuitenkin luvannut armahtaa meitä. Tunnustakaamme hänelle syntimme ja syyllisyytemme [yhteen ääneen] näin sanoen:

Synnintunnustus

Synnintunnustus voidaan lukea yhteen ääneen. Sen ajaksi voidaan polvistua. Synnintunnustus on mahdollista jaksottaa rukouslauseella, -laululla tai hiljaisuudella. Synnintunnustukseen voi sisältyä hiljaista rukousta, johon kehotetaan esimerkiksi: Kuule myös hiljainen anteeksipyyntöni.

Synnintunnustuksena voidaan käyttää myös virttä.

Vaihtoehtoisia synnintunnustuksia Jumalanpalvelusten kirjassa.

Taivaallinen Isä.

Sain kasteen sinun lapseksesi.

Sinä siirsit minut pimeydestä valoon,

kadotuksen alta taivaan perilliseksi.

En ole kuitenkaan elänyt niin kuin lapsellesi sopii.

En ole kuunnellut ääntäsi enkä totellut tahtoasi.

Jumala, armahda minua Poikasi Jeesuksen Kristuksen tähden.

Pese minut puhtaaksi ja anna kaikki syntini anteeksi.

Synninpäästö

Synninpäästön aamen voidaan laulaa tai lausua.

Vaihtoehtoisia synninpäästöjä Jumalanpalvelusten kirjassa.

Näin sanoo Herra:

»Älä pelkää.

Minä olen lunastanut sinut.

Minä olen sinut nimeltä kutsunut, sinä olet minun.

Vaikka vuoret järkkyisivät ja kukkulat horjuisivat,

minun rakkauteni sinuun ei järky

eikä minun rauhanliittoni horju.»

**S** Aamen.

Kiitosrukous

Kiitosrukous voidaan lukea yhteen ääneen.

Vaihtoehtoisia kiitosrukouksia Jumalanpalvelusten kirjassa.

Jumala, Isämme,

me kiitämme sinua siitä,

että Jeesus Kristus on avannut tien sinun luoksesi.

Vahvista uskoamme, lisää toivoamme

ja uudista rakkauttamme.

**S** Aamen.

5. Päivän psalmi

Voidaan käyttää myös kirkkovuoden ajankohdan mukaista taiapostolien päivän psalmia (Ps. 145:3–7).

Psalmi voidaan laulaa tai lukea. Sen alussa ja lopussa voi olla antifoni. Psalmisävelmiä ja psalmin kertosäkeitä Jumalanpalvelusten kirjassa.

Psalmiin liitetään Pieni kunnia. Se jätetään pois paastonaikana viidennestä paastonajan sunnuntaista lähtien.

Antifoni

Laulakoon suuni sinun lupauksistasi, Herra,

sillä käskysi ovat hyvät ja oikeat.

Ps. 119:172

Psalmi

Osoita palvelijallesi hyvyytesi ja armosi,

opeta minut tuntemaan määräyksesi.

Anna ymmärrystä, opeta liittosi käskyt,

olenhan minä sinun palvelijasi.

Katso puoleeni, anna armosi –

se on niiden oikeus, joille nimesi on rakas.

Tee kulkuni vakaaksi ohjeillasi,

älä anna minkään vääryyden vallita minua.

Kirkasta kasvosi palvelijallesi.

Opeta minut tuntemaan käskysi!

Sinun sanasi on taattu ja koeteltu,

ja palvelijasi rakastaa sitä.

Ps. 119:124–125, 132–133, 135, 140

Pieni kunnia

Kunnia Isälle ja Pojalle

ja Pyhälle Hengelle,

niin kuin oli alussa, nyt on ja aina,

iankaikkisesta iankaikkiseen. Aamen.

Antifoni toistetaan.

6. Herra, armahda (Kyrie)

Vaihtoehto A

Kyrie-litania

Kyrie-litania voidaan laulaa tai lukea.

Vaihtoehtoisia Kyrie-litanioita ja litaniasävelmiä Jumalanpalvelusten kirjassa.

**E** Rukoilkaamme Herraa,

joka antoi elämän,

että hän tukisi meitä voimallaan.

[Rukoilkaamme Herraa.]

**S** Herra, armahda. [Kristus, armahda. Herra, armahda.]

**E** Rukoilkaamme Herraa,

joka lähetti Kristuksen,

että hän pukisi meidät armollaan.

[Rukoilkaamme Herraa.]

**S** Herra, armahda. [Kristus, armahda. Herra, armahda.]

**E** Rukoilkaamme Herraa,

joka vuodatti Henkensä,

että hän varustaisi meidät lahjoillaan.

[Rukoilkaamme Herraa.]

**S** Herra, armahda. [Kristus, armahda. Herra, armahda.]

Vaihtoehto B

Herra, armahda

**S** Herra, armahda meitä.

Kristus, armahda meitä.

Herra, armahda meitä.

\*7. Kunnia (Gloria)  
ja kiitosvirsi Pyhälle Kolminaisuudelle

Kunnia ja kiitosvirsi jätetään pois paastonaikana (tuhkakeskiviikosta lähtien) ja adventtiaikana (1. adventtisunnuntain jälkeisestä maanantaista lähtien).

Kunnia

Sävelmäsarjat 1–3:



0121glor

tai

Sävelmäsarja 3:



0321glor

tai

Sävelmäsarja 4:



0421glor

tai

Sävelmäsarja 4:



0425glor

**S** maan päällä rauha ihmisillä, joita hän rakastaa.

Kiitosvirsi

Kiitosvirtenä käytetään ensisijaisesti Laudamusta. Laudamuksen sävelmät Jumalanpalvelusten kirjassa. Voidaan käyttää myös seuraavia Pyhälle Kolminaisuudelle omistettuja virsiä: 126, 128:2–4, 129–133, 135, 277:5, 325:1, 4, 328, 334:1, 5–8. Vaihtoehtoisia kiitosvirsiä Jumalanpalvelusten kirjassa.

Laudamus

**S** Me kiitämme, me kunnioitamme,

me palvomme ja ylistämme sinua.

**E** Me tuomme sinulle kiitoksen

suuren kunniasi tähden.

Herra Jumala, taivaallinen kuningas,

Jumala, Isä, Kaikkivaltias!

[**S** Me kiitämme, me kunnioitamme,

me palvomme ja ylistämme sinua.]

**E** Herra, Jumalan ainoa Poika, Jeesus Kristus.

Herra Jumala, Jumalan Karitsa, Isän Poika,

joka kannat maailman synnin,

armahda meitä,

joka kannat maailman synnin,

ota vastaan rukouksemme,

joka istut Isän oikealla puolella,

armahda meitä.

[**S** Me kiitämme, me kunnioitamme,

me palvomme ja ylistämme sinua.]

**E** Sinä yksin olet pyhä,

sinä yksin olet Herra,

sinä yksin olet korkein,

Jeesus Kristus,

Pyhän Hengen kanssa

Isän Jumalan kunniassa.

**S** Aamen.

8. Päivän rukous

Voidaan käyttää myös kirkkovuoden ajankohdan mukaista päivän rukousta.

Rukouskehotus, rukous ja seurakunnan aamen voidaan laulaa tai lausua. Rukouskehotusta voi seurata lyhyt hiljainen rukous. Rukouksen sävelmät Jumalanpalvelusten kirjassa.

Sävelmäsarjat 1–3:



0131pruk

Sävelmäsarja 4:



0431pruk

1. Taivaallinen Isä.

Kiitämme sinua siitä, että kuulet kansasi rukouksen

ja lähetät uusia työntekijöitä elonkorjuuseen.

Anna palvelijoillesi kestävyyttä ja voimaa,

niin että he voisivat palvella sinua ja lähimmäisiään kiitollisin sydämin.

Kuule meitä Poikasi Jeesuksen Kristuksen kautta.

2. Kaikkivaltias Jumala.

Sinä kutsut kaikkina aikoina kirkkosi työhön ihmisiä,

jotka palvelevat sitä antamillasi armolahjoilla.

Varjele palvelijasi uskossa ja rakkaudessa

ja anna heidän työnsä kantaa runsasta hedelmää.

Kuule meitä Poikasi Jeesuksen Kristuksen tähden.

Sävelmäsarjat 1–3:



0132amen

Sävelmäsarja 4:



0432amen

II Sana

9. Ensimmäinen lukukappale

Luetaan kirkkovuoden ajankohdan mukainen ensimmäinen lukukappale. Lukukappale voidaan valita myös vapaasti.

Lukija ilmoittaa raamatunkohdan. Seurakunta kuuntelee istuen.

Lukukappale tai sen osa voidaan laulaa.

Vastaussanat voidaan lausua tai laulaa (sävelmät Jumalanpalvelusten kirjassa).

– lukukappale

[**E** Tämä on Jumalan sana.

**S** Jumalalle kiitos.]

10. Vastaus

Vastauksena voi olla psalmi, virsi, laulu, soitinmusiikkia tai hiljaista mietiskelyä.

11. Toinen lukukappale

Luetaan kirkkovuoden ajankohdan mukainen toinen lukukappale. Lukukappale voidaan valita myös vapaasti.

Lukija ilmoittaa raamatunkohdan. Seurakunta kuuntelee istuen.

Lukukappale tai sen osa voidaan laulaa.

Vastaussanat voidaan lausua tai laulaa (sävelmät Jumalanpalvelusten kirjassa).

– lukukappale

[**E** Tämä on Jumalan sana.

**S** Jumalalle kiitos.]

12. Päivän virsi eli graduaali (Graduale)

\*13. Evankeliumi

Evankeliumi ilmoitetaan sanomalla esimerkiksi: Nouskaamme kuulemaan pyhää evankeliumia.

Evankeliumin lukemisen edellä ja/tai sen jälkeen voidaan laulaa halleluja. Evankeliumia edeltävään hallelujalauluun voidaan liittää hallelujasäe (ks. Evankeliumikirja). Hallelujalaulun ja hallelujasäkeen sävelmiä Jumalanpalvelusten kirjassa.

Halleluja jätetään pois paastonaikana tuhkakeskiviikosta lähtien. Tällöin hallelujalaulun sijasta voidaan käyttää psalmilausetta (ks. Evankeliumikirja). Psalmilauseen sävelmiä Jumalanpalvelusten kirjassa.

Evankeliumi tai sen osa voidaan laulaa.

Vastaussanat voidaan lausua tai laulaa (sävelmät Jumalanpalvelusten kirjassa).

– evankeliumi

[**L/E** Tämä on pyhä evankeliumi.

**S** Ylistys sinulle, Kristus.]

14. Virsi

Virren sijasta voi olla muuta musiikkia.

15. Saarna

III Tehtävään siunaaminen

Ennen siunaamista voi olla virsi tai muuta musiikkia, jonka aikana liturgi, avustajat ja siunattavat siirtyvät alttarin ääreen. Avustajat asettuvat liturgin molemmin puolin, siunattavat alttarin eteen.

\*16. Uskontunnustus (Credo)

Uskontunnustus lausutaan yhteen ääneen.

**L** Tunnustakaa nyt uskonne yhdessä seurakunnan kanssa.

**S** Minä uskon Jumalaan,

Isään, Kaikkivaltiaaseen,

taivaan ja maan Luojaan,

ja Jeesukseen Kristukseen,

Jumalan ainoaan Poikaan, meidän Herraamme,

joka sikisi Pyhästä Hengestä,

syntyi neitsyt Mariasta,

kärsi Pontius Pilatuksen aikana,

ristiinnaulittiin, kuoli ja haudattiin,

astui alas tuonelaan,

nousi kolmantena päivänä kuolleista,

astui ylös taivaisiin,

istuu Jumalan, Isän, Kaikkivaltiaan, oikealla puolella

ja on sieltä tuleva tuomitsemaan eläviä ja kuolleita,

ja Pyhään Henkeen,

pyhän, yhteisen seurakunnan,

pyhäin yhteyden,

syntien anteeksiantamisen,

ruumiin ylösnousemisen

ja iankaikkisen elämän.

17. Kehotus

**L** Jumala antakoon teille armonsa, niin että pysytte uskossa, jonka olette tunnustaneet, ja palvelette seurakuntaa oikein ja uskollisesti.

18. Siunaaminen

VAIHTOEHTO A

Vaihtoehtoa A käytetään seurakunnan päätoimisia työntekijöitä siunattaessa.

Ennen siunaamista avustajat voivat lukea raamatuntekstejä.

Siunattavat polvistuvat. Liturgi ja avustajat panevat kätensä vuorollaan kunkin pään päälle.

**L** Siunatkoon sinua kolmiyhteinen Jumala, Isä ja Poika ja Pyhä Henki, ja pyhittäköön sinut palvelemaan Kristuksen kirkkoa tässä seurakunnassa.

Siunatut nousevat.

**L** Rakkaat kristityt. Nämä sisaremme ja veljemme on siunattu – –. Tukekaa heitä heidän tehtävissään ja kantakaa heitä rukouksissanne Jumalan eteen.

VAIHTOEHTO B

Vaihtoehtoa B käytetään vapaaehtoistyöntekijöitä ja luottamushenkilöitä siunattaessa.

Siunattavat polvistuvat. Liturgi ja avustajat voivat panna kätensä vuorollaan kunkin pään päälle.

**L** Herramme Jeesuksen Kristuksen armo, Jumalan rakkaus ja Pyhän Hengen osallisuus olkoon sinun kanssasi.

Siunatut nousevat.

19. Työhön lähettäminen

**L** Jeesus sanoo: »Jos joku tahtoo olla minun palvelijani, seuratkoon minua!» (Joh. 12:26.) Lähtekää rauhassa ja palvelkaa Herraa iloiten.

Liturgi, avustajat ja siunatut palaavat paikoilleen.

1. Virsi

Virren sijasta voi olla muuta musiikkia. Voidaan käyttää myös laulua »Kun Hengen tuuli tuulee» (ks. Lauluja vihkimisiin, virkaan asettamisiin ja tehtävään siunaamisiin).

21. Yhteinen esirukous

Esirukouksen rakenteesta, sisällöstä ja toteutuksesta ks. Jumalanpalvelusten kirja.

Esirukoukseen liitetään rukous virkaan tai tehtävään siunattavan puolesta.

Diakonissaa tai diakonia virkaan siunattaessa.

Rukoilemme sinua palvelijasi NN:n puolesta, joka on tänään siunattu seurakuntamme diakonissan/diakonin virkaan. Auta häntä todistamaan sinusta sanoin ja teoin. Anna hänen toimintansa jatkaa yhteistä jumalanpalvelustamme arjessa. Anna hänelle taitoa ja kestävyyttä niihin tehtäviin, joita hänelle osoitat. Tee hänestä rauhasi ja rakkautesi välittäjä. Rohkaise häntä palvelemaan ihmisiä heidän vaikeuksissaan ja vahvista häntä väsymyksen hetkinä. Täytä hänet rauhallasi ja ole hänen kanssaan joka päivä. Auta seurakunnan jäseniä kohtaamaan hänet avoimesti ja rakastaen. Siunaa hänen läheisiään. Johdata meidät kaikki kerran taivaalliseen valtakuntaasi.

Kanttoria virkaan siunattaessa.

Rukoilemme sinua palvelijasi NN:n puolesta, joka on tänään siunattu seurakuntamme kanttorin/urkurin virkaan. Auta häntä hoitamaan tätä tehtävää taitavasti ja kärsivällisesti. Anna hänen julistaa armoasi sanoin ja sävelin ja kutsua ihmisiä iloon ja ylistykseen. Vahvista häntä väsymyksen hetkinä. Täytä hänet rauhallasi ja ole hänen kanssaan joka päivä. Auta seurakunnan jäseniä kohtaamaan hänet avoimesti ja rakastaen. Siunaa hänen läheisiään. Johdata meidät kaikki kerran taivaalliseen valtakuntaasi.

Nuorisotyönohjaajaa työhön siunattaessa.

Rukoilemme sinua palvelijasi NN:n puolesta, joka on tänään siunattu seurakuntamme nuorisotyönohjaajan virkaan. Anna hänelle viisautta, voimaa ja taitoa toimia lasten ja nuorten parissa. Auta häntä kasvamaan uskossa ja rakkaudessa ja tekemään työtään iloiten. Vahvista häntä väsymyksen hetkinä. Täytä hänet rauhallasi ja ole hänen kanssaan joka päivä. Auta seurakunnan jäseniä kohtaamaan hänet avoimesti ja rakastaen. Siunaa hänen läheisiään. Johdata meidät kaikki kerran taivaalliseen valtakuntaasi.

Muita seurakunnan työntekijöitä työhön siunattaessa.

Rukoilemme sinua palvelijasi NN:n puolesta, joka on ottanut vastaan seurakuntamme – – viran/tehtävän. Täytä hänet Pyhällä Hengelläsi ja anna hänelle viisautta, voimaa ja taitoa toimia tässä virassa/tehtävässä seurakuntasi parhaaksi. Auta häntä pysymään sanassasi, tekemään työtään iloiten ja panemaan aina toivonsa sinuun. Vahvista häntä väsymyksen hetkinä. Siunaa hänen läheisiään. Johdata meidät kaikki kerran taivaalliseen valtakuntaasi.

Luottamushenkilöitä siunattaessa.

Kaikkivaltias, uskollinen Jumala. Sanallasi ja Hengelläsi sinä kokoat kirkkosi. Tee siitä uskon, toivon ja rakkauden yhteisö. Siunaa seurakuntamme luottamushenkilöitä. Johdata heitä Pyhällä Hengelläsi heidän kantaessaan vastuuta seurakunnassamme. Anna heille viisautta hoitaa oikein seurakuntamme yhteisiä asioita. Vahvista heitä väsymyksen hetkinä. Johdata meitä kaikkia kysymään sinun tahtoasi ratkaisuissamme ja anna toimiemme koitua kirkkosi parhaaksi ja nimesi kunniaksi. Johdata meidät kaikki kerran taivaalliseen valtakuntaasi.

Nuoria ja vapaaehtoisia siunattaessa.

Kiitos siitä, ettei kukaan ole liian nuori sinun sanansaattajaksesi. Rukoilemme heidän puolestaan, jotka on kutsuttu mukaan vastuunkantajiksi seurakuntamme rippikoulutyöhön/nuorisotyöhön. Anna heille viisautta ja voimaa, niin että he voivat iloiten ja rohkeasti tukea oman ryhmänsä toimintaa. Vahvista heitä väsymyksen hetkinä. Auta heitä kasvamaan uskossa ja rakkaudessa. Johdata meidät kaikki kerran taivaalliseen valtakuntaasi.

Useita seurakunnan työntekijöitä ja vapaaehtoisia siunattaessa.

Kaikkivaltias Jumala. Me kiitämme siitä, että saamme palvella sinua ja seurakuntaasi niillä lahjoilla, jotka olet meille antanut. Me rukoilemme sinua: Siunaa palvelijoitasi, jotka olet kutsunut työhön seurakunnassasi. Anna heille Pyhä Henkesi ja auta heitä toimimaan nimesi kunniaksi ja seurakuntasi parhaaksi. Auta heitä pysymään sanassasi, tekemään työtään iloiten ja panemaan aina toivonsa sinuun. Vahvista heitä väsymyksen hetkinä. Siunaa heidän läheisiään. Johdata meidät kaikki kerran taivaalliseen valtakuntaasi.

IV Ehtoollinen

22. Uhrivirsi eli offertorio (Offertorium)

Virren aikana kootaan kolehti ja katetaan ehtoollispöytä. Kolehdin kohde ilmoitetaan ennen virttä. Virren sijasta voi olla kuorolaulu tai soitinmusiikkia. Kolehti voidaan siunata.

23. Ehtoollisrukous (Eukaristinen rukous)

Vuorolaulu

Sävelmäsarjat 1–4:



0151ehru



0152ehru



0153ehru



0154ehru



0155ehru



0156ehru

Prefaatio

Prefaatio voidaan laulaa tai lukea. Prefaation sävelmä Jumalanpalvelusten kirjassa.

Prefaation alku

**L** Totisesti on oikein ja arvollista, että me kiitämme sinua aina ja kaikkialla,

pyhä Herra, kaikkivaltias Isä, iankaikkinen Jumala,

Jeesuksen Kristuksen, meidän Herramme kautta.

Prefaation päätös

Hänessä sinä olet ilmaissut rakkautesi ja kirkkautesi.

Sinä lähetät yhä seurakunnalle palvelijoita rakkauden työhön,

jotta kirkkosi voisi julistaa suuria tekojasi.

Me kiitämme sinua tästä taivaan lahjasta

ja laulamme sinulle ylistystä enkelien ja kaikkien pyhien kanssa:

\*Pyhä (Sanctus)

Seurakunta voi seisoa Pyhä-hymnistä Jumalan Karitsa -hymniin.

**S** Pyhä, pyhä, pyhä Herra Sebaot!

Taivas ja maa on täynnä kirkkauttasi.

Hoosianna korkeuksissa!

Siunattu olkoon hän, joka tulee Herran nimessä.

Hoosianna korkeuksissa!

Rukous ja asetussanat

Rukous ja asetussanat voidaan myös laulaa. Asetussanojen ja päätösylistyksen sävelmät Jumalanpalvelusten kirjassa. Vaihtoehtoisia ehtoollisrukouksia Jumalanpalvelusten kirjassa.

Pyhä Isä. Koko luomakunta ylistää sinua, kaiken elämän antajaa. Sinä et hylännyt luotujasi synnin ja kuoleman valtaan, vaan lähetit ainoan Poikasi ihmiseksi, pelastamaan meidät. Me kiitämme sinua lunastuksesta, jonka olet valmistanut meille hänen täydellisellä uhrillaan ristinpuussa. Hän maksoi velkamme ja teki rauhan sinun ja meidän välillemme.

Herramme Jeesus Kristus, sinä yönä, jona hänet kavallettiin,

otti leivän, siunasi (+), mursi ja antoi sen opetuslapsilleen sanoen:

Ottakaa ja syökää, tämä on minun ruumiini,

joka annetaan teidän puolestanne.

Tehkää se minun muistokseni.

Samoin hän otti maljan, kiitti (+) ja sanoi:

Ottakaa ja juokaa tästä, te kaikki.

Tämä malja on uusi liitto minun veressäni,

joka vuodatetaan teidän puolestanne

syntien anteeksiantamiseksi.

Niin usein kuin te siitä juotte,

tehkää se minun muistokseni.

Me riemuitsemme kaikesta siitä, mitä Poikasi on puolestamme tehnyt, ja vietämme tätä pyhää ateriaa, jossa tulemme osallisiksi lunastuksen salaisuudesta. Me muistamme hänen kuolemaansa, ylösnousemustaan ja taivaaseen astumistaan. Me odotamme hänen paluutaan kirkkaudessa.

[**S** Me julistamme hänen kuolemaansa.

Me todistamme hänen ylösnousemustaan.

Me odotamme hänen tulemistaan kunniassa.]

Lähetä Pyhä Henkesi siunaamaan meitä, että ottaisimme uskossa vastaan Poikasi ruumiin ja veren. Yhdistä meidät häneen ja toisiimme. Auta meitä antamaan itsemme eläväksi uhriksi Kristuksessa, sinulle kiitokseksi ja kunniaksi.

Hänen kauttaan, hänen kanssaan ja hänessä

kuuluu sinulle, kaikkivaltias Isä,

Pyhän Hengen yhteydessä

kunnia ja kirkkaus aina ja ikuisesti.

**S** Aamen.

24. Isä meidän (Pater noster)

Herran rukous lausutaan yhteen ääneen. Se voidaan myös laulaa (sävelmät Jumalanpalvelusten kirjassa).

**S** Isä meidän, joka olet taivaissa.

Pyhitetty olkoon sinun nimesi.

Tulkoon sinun valtakuntasi.

Tapahtukoon sinun tahtosi,

myös maan päällä niin kuin taivaassa.

Anna meille tänä päivänä meidän jokapäiväinen leipämme.

Ja anna meille meidän syntimme anteeksi,

niin kuin mekin anteeksi annamme niille,

jotka ovat meitä vastaan rikkoneet.

Äläkä saata meitä kiusaukseen,

vaan päästä meidät pahasta.

Sillä sinun on valtakunta ja voima ja kunnia iankaikkisesti.

Aamen.

25. Herran rauha (Pax)

Vuorolaulun jälkeen seurakuntalaisia voidaan kehottaa rauhan toivottamiseen. Tällöin seurakuntalaiset tervehtivät toisiaan ja lausuvat esimerkiksi: Kristuksen rauhaa.

Sävelmäsarjat 1–3:



0175pax



0104vuor

tai

Sävelmäsarja 4:



0475pax



0404vuor

\*26. Jumalan Karitsa (Agnus Dei)

Liturgi voi murtaa ehtoollisleivän Jumalan Karitsa -hymnin aikana.

**S** Jumalan Karitsa, joka kannat maailman synnin,

armahda meitä.

Jumalan Karitsa, joka kannat maailman synnin,

armahda meitä.

Jumalan Karitsa, joka kannat maailman synnin,

anna meille rauha.

27. Ehtoollisen vietto

Kutsu

**L** Autuaita ne, jotka on kutsuttu Karitsan hääaterialle.

Tulkaa, kaikki on jo valmiina.

TAI

**L** Jeesus sanoo: »Tulkaa minun luokseni,

kaikki te työn ja kuormien uuvuttamat.

Minä annan teille levon.»

TAI

**L** Tulkaa, ottakaa vastaan Kristuksen ruumis.

Tulkaa, juokaa kuolemattomuuden lähteestä.

Ateria (Communio)

Aterian aikana voi olla virsilaulua tai muuta musiikkia.

Leipää jaettaessa lausutaan:

[Herramme Jeesuksen] Kristuksen ruumis, sinun puolestasi annettu.

Seurakuntalainen voi vastata: Aamen.

Viiniä jaettaessa lausutaan:

[Herramme Jeesuksen] Kristuksen veri, sinun puolestasi vuodatettu.

Seurakuntalainen voi vastata: Aamen.

Päätössanat

Päätössanojen jälkeen ehtoollisastiat peitetään (ja siirretään apupöydälle). Ennen kiitosrukousta (kohta 28) voi olla hiljaisuus.

**L** Me olemme ottaneet vastaan Herran Jeesuksen Kristuksen.

Hän varjelkoon meidät iankaikkiseen elämään.

**S** Aamen.

TAI

**L** Herramme Jeesuksen Kristuksen ruumis ja veri

kätkeköön henkemme, sielumme ja ruumiimme [, koko olemuksemme,]

iankaikkiseen elämään.

**S** Aamen.

28. Kiitosrukous

Rukouskehotus, rukous ja seurakunnan aamen voidaan laulaa tai lausua. Rukouksen sävelmät Jumalanpalvelusten kirjassa.

Sävelmäsarjat 1–3:



0131pruk

Sävelmäsarja 4:



0431pruk

Taivaallinen Isä, me kiitämme sinua ehtoollisen lahjasta,

jolla vahvistat uskoamme sinuun.

Kiitämme sinua Pyhästä Hengestäsi,

jonka annat meille tehtäviimme kirkossa ja maailmassa.

Kiitos, että lähetät väkeä elonkorjuuseesi.

Suo, että sovituksen sanomaa julistettaisiin kaikkialla.

Anna meidän kerran päästä valtakuntasi iloon.

Tätä pyydämme Poikasi Jeesuksen Kristuksen tähden.

Sävelmäsarjat 1–3:



0132amen

Sävelmäsarja 4:



0432amen

V Päätös

29. Ylistys

Ylistyksenä voidaan käyttää myös virttä (esimerkiksi 138:5, 329:1, 5, 332:3–4, 333:1, 9, 339:1, 4, paastonaikana esimerkiksi 324:5–6).

Benedicamus

Sävelmäsarjat 1–3:



0191ylis

TAI

Sävelmäsarja 4:



0491ylis

\***S** Jumalalle kiitos. Halleluja!

Paastonaikana tuhkakeskiviikosta lähtien:

\***S** Jumalalle kiitos. Aamen.

\*30. Siunaus

Siunaus voidaan myös laulaa.

**L** Herra siunatkoon teitä ja varjelkoon teitä.

Herra kirkastakoon kasvonsa teille

ja olkoon teille armollinen.

Herra kääntäköön kasvonsa teidän puoleenne

ja antakoon teille rauhan.

Isän ja + Pojan ja Pyhän Hengen nimeen.

**S** Aamen.

Lähettäminen

Kehotus lausutaan juuri ennen lähtemistä.

**L/E** Lähtekää rauhassa ja palvelkaa Herraa iloiten.

\*31. Päätösmusiikki

Päätösmusiikkina voi olla virsi, kuorolaulu tai soitinmusiikkia.

Musiikin aikana ristikulkue palaa samassa järjestyksessä kuin tullessa. Seurakuntalaiset voivat liittyä kulkueeseen.